গোপালপুর থানা প্রশাসনের গুজব-মাদক-জঙ্গিবাদ ও বাল্যবিবাহ বিরোধী সভা
টাঙ্গাইলের গোপালপুর কামিল মাদ্রাসায় থানা প্রশাসন কর্তৃক আয়োজিত গুজব, মাদক, জঙ্গিবাদ, ইভটিজিং ও বাল্যবিবাহ বিরোধী জনসচেতনতামূলক এক আলোচনা সভা অনুষ্ঠিত হয়েছে। আজ শনিবার (২৭ জুলাই) সকাল এগারো ঘটিকায় গোপালপুর দারুল উলূম কামিল মাদ্রাসার হলরুমে অধ্যক্ষ ড. ফায়জুল আমীন সরকারের সভাপতিত্বে অনুষ্ঠিত সভায় প্রধান আলোচক ছিলেন, গোপালপুর থানা ভারপ্রাপ্ত কর্মকর্তা (ওসি) মুস্তাফিজুর রহমান।
গোপালপুর উপজেলায় ইভটিজিং ও বাল্যবিবাহ বন্ধ এবং মাদক ও জঙ্গিবাদ মুক্ত করতে ওসি সকলের সহযোগিতা চেয়ে বলেন, নিজ নিজ অবস্থান থেকে আমরা সকলেই সচেতন থাকবো। অপরাধমূলক বা সন্দেহজনক কোন বিষয় নজরে এলে গোপালপুর থানা পুলিশকে খবর দেয়ার জন্য তিনি সকলকে অনুরোধ করেন। তথ্যদাতার নাম গোপান রাখাসহ অপরাধের সাথে জড়িতদের অবশ্যই আইনের আওতায় এনে পুলিশী তদন্তের মাধ্যমে শাস্তির ব্যবস্থা করা হবে।
এসময় তিনি শিক্ষক ও শিক্ষার্থীদেরকে গোপালপুর থানা পুলিশের মোবাইল ফোন নম্বর সম্বলিত কার্ড প্রদান করেন।